जमीन नहीं बेचने दी तो पिता को ही मार डाला
चार महीने पहले हुई वृद्ध की लाठी मारकर हत्या के मामले का पुलिस ने गुरुवार को पर्दाफाश कर दिया। वृद्ध को उसी के बेटे ने अन्य ग्रामीण से समझौता कराने के लिए बुलाया था और तीन बीघा जमीन न बेचने देने पर विवाद होने पर हत्या कर दी। पकड़ा गया आरोपी घटना के बाद से ही पुलिस के पास पहुंचकर रो-रो कर हत्यारों की गिरफ्तारी की मांग करता था। पुलिस ने आरोपी की लगातार निगरानी कर हत्या का खुलासा किया।
एसपी डॉ. आशीष, एएसपी राजेश त्रिपाठी ने बताया कि डबरा देहात के कोसा गांव में 19-20 अक्टूबर की रात पहलूराम(70) पुत्र भूरा जाटव का शव मिला था। पुलिस ने मृतक के नाती सोनू की शिकायत पर मामला दर्ज किया था। पड़ताल के दौरान पुलिस को पता चला कि पहलूराम की गांव में या अन्य किसी से कोई रंजिश नहीं थी। जब इसकी गहराई से छानबीन की तो पता चला कि मृतक के नाम 4 बीघा जमीन थी, जिसमें से 3 बीघा जमीन बेटा कल्याण बेचना चाह रहा था, लेकिन पिता उसे बेचने नहीं दे रहा था। घटना वाले दिन भी पिता-पुत्र में विवाद हुआ था और कल्याण ने पिता को लाठी मार दी।
कल्याण।
संदेह हुआ तो समधियाने के गवाह खड़े कर दिए
एसडीओपी सुधीर सिंह कुशवाह ने बताया, हत्या की पड़ताल के दौरान जब पुलिस का संदेह कल्याण पर बढ़ा तो पुलिस ने संदेह के आधार पर उससे घटना वाली रात की लोकेशन के संबंध में पड़ताल की तो उसने भितरवार स्थित सांसन में बेटे की होने वाली ससुराल में गवाह भी खड़े कर दिए थे। जबकि घटना वाली रात वह गांव में ही था।
बेटे के कहने पर समझौता कराने गया था पिता
एसडीओपी ने बताया कि मृतक पहलूराम बेटे के बुलाने पर उसके पास कोसा गांव गया था। कल्याण का गांव के एक अन्य व्यक्ति से झगड़ा हो गया था। इस पर कल्याण ने पिता से उससे समझौता कराने की बात कही थी। पिता पहलूराम इसी कारण वहां गया था और जमीन को लेकर विवाद होने पर बेटे ने उनकी हत्या कर दी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva